ועדת הכספים, כנסת 20, פרוטוקול מספר 367, 2016-06-07 13:15

משה גפני: אנחנו עוברים לסעיף האחרון בסדר היום: היבטי מיסוי ליצרני חשמל ביתיים באמצעות מערכות סולאריות וטורבינות רוח – מעקב במסגרת ציון הכנסת את יום הסביבה.

משה גפני: לגבי הפוטו-וולטאי הסדרנו את הארנונה.

משה גפני: אנחנו עוסקים כעת בנושא המס, מס הכנסה.

משה גפני: המע"מ הוסדר.

משה גפני: מישהו מן הממשלה יכול לפרט לנו?

<ברוך משולם: אני ממחלקת חקיקה ברשות המסים.

<ברוך משולם: היינו פה בוועדה לפני קצת יותר מחודשיים ואמרנו שנביא תקנות לגבי מע"מ, לפטור, ונשאר נושא מס הכנסה.

<ברוך משולם: התקנות לגבי מע"מ עברו.

שגית אפיק: לפני חודשיים דובר על תקנות המע"מ ואז אמרתם שתביאו גם את מס הכנסה.

ברוך משולם: הוועדה דנה לפני חודשיים בנושא הפוטו-וולטאי, אז הבאנו תקנות על המע"מ, הוועדה התבקשה לאשר את תקנות המע"מ, ובנוסף יש תזכיר חוק שאושר בוועדת השרים לענייני חקיקה שייתן מענה גם לנושא מס הכנסה.

משה גפני: מה אומר תזכיר החוק?

ברוך משולם: תזכיר החוק בעצם מתייחס רק להסדרה הישנה שהייתה, שהיום כבר אין הסדרה כזאת, לגבי אופן המיסוי של הכנסות של אנשים שהתחברו עד 2015-2016 בהסדרת תעריפים.

ברוך משולם: ניתנו שני מסלולים.

ברוך משולם: המסלול הראשון, בגודל של מתקן עד 4 קילו-ואט ההכנסות יהיו פטורות ממס ופטורות מהגשת דוחות, לרבות פטור מניהול ספרים.

משה גפני: מה זה מתקן עד 4 קילו-ואט?

ברוך משולם: זה גודל מתקן שהחלטת הממשלה שהתקבלה ביקשה לעגן בחוק ב-2008.

בצלאל סמוטריץ': זה הגודל הביתי.

ברוך משולם: כאשר התחילה ההסדרה התעריפית הישנה אמרו שזה פחות או יותר הגודל שהממשלה סבורה שאנחנו צריכים לפטור אותו באופן מלא.

קריאה: 4 קילו-ואט יוצר הכנסה עצומה.

קריאה: בשנת 2008 התעריף היה 2.01 שקלים עבור כל קילו-ואט שעה.

קריאה: לכן נקבע ה-4 קילו-ואט הזה כי ההכנסה שרשות המסים ראתה לנגד עיניה הייתה גבוהה מאוד.

קריאה: היום אנחנו נמצאים בעולם אחר לגמרי.

קריאה: לכן 4 קילו-ואט בכלל לא רלוונטי, צריך לרדת מסדר היום, להימחק, להשאיר אותו ב-2008.

שגית אפיק: איזה גודל לדעתך צריך להיות?

ברוך משולם: נגיע לזה אבל רק תנו לי להציג את זה.

ברוך משולם: נשמח לפתוח את הכול לדיון, איזה גודל ואיזה גודל הכנסות ואיזה פטור ולמי ניתן הטבות חלקיות.

ברוך משולם: לאט-לאט.

ברוך משולם: תזכיר החוק הזה שהבאנו ב-2014 לאישור, והוא אושר והופץ לציבור, לא קיבלנו עליו הרבה הערות.

ברוך משולם: כל תזכיר החוק התייחס רק להסדרה הישנה, ויתקנו אותי כאן אם אני טועה, כבר אין אנשים חדשים שמצטרפים להסדרה הזאת.

ברוך משולם: רק לתחוֹם את הדיון, אנחנו מדברים פה רק על יצרני החשמל הביתיים ויש להם הגדרה בספר אמות מידה של חברת החשמל.

ברוך משולם: יצרני חשמל ביתיים על-פי ההגדרה הם מי שמייצרים חשמל בבית.

ברוך משולם: לכן הגיעו הערות אחרי הדיון ואמרו: רגע, ההסדרה הישנה, עם כל הכבוד, נכונה או לא נכונה, היום כבר בעצם באה לתת מענה לעבר אבל לא לעתיד.

ברוך משולם: בואו תתקדמו אתנו, אנחנו רוצים גם לתת מענה להסדרה החדשה, שמוסדרת באמצעות מונה נטו.

ברוך משולם: זאת אומרת, כל יצרן ביתי חדש שמבקש להתחבר מתבקש להתחבר באמצעות ההסדרה החדשה.

ברוך משולם: דבר שני, גם תיתנו מענה לבעיות אחרות שהתעוררו, כמו ועדי בתים, מה אנחנו עושים איתם.

ברוך משולם: זה לא היה בנוסח הישן וגם בחדש אנחנו צריכים לתת לזה מענה.

ברוך משולם: לכן עדכנו את תזכיר החוק והבאנו איזו החלטה מחודשת לוועדת השרים לענייני חקיקה, וזה מה שהוחלט בסוף, שתיתן פטור קבוע של עד 18,000 שקל בתנאים שיקבע השר.

בצלאל סמוטריץ': כלומר, כסף ולא קילו-ואט.

ברוך משולם: חשבנו לאור מה שאיתן פרנס הציג ולאור זה שהמתווה שאנחנו נביא יתייחס גם לעבר וגם לעתיד, ורוב רובו כנראה יצטרך גם לצפות פני העתיד קדימה, אנחנו רוצים אולי להתנתק מגודל המתקן שבעבר היה משמעותי ולחשוב על גודל הכנסה שלפיה אנחנו נפטור.

ברוך משולם: עד פה יש הסכמה.

ברוך משולם: 18,000 שקל ממודד בשנה הכנסה לגודל מתקן שאנחנו נדבר עליו.

בצלאל סמוטריץ': מה עם ההשקעה?

ברוך משולם: לגבי ההשקעה יש, בגדול, שני מסלולים חלופיים.

ברוך משולם: אציג קודם את תזכיר החוק.

ברוך משולם: תזכיר החוק, בגדול, אמר: מסלול של 10% מעל 20,000 שקל, או 18,000 או 4 קילו-ואט, אלה הכנסות נוספות.

ברוך משולם: כל אלה מתייחסים להסדר הישן.

ברוך משולם: ההסדר החדש: 18,000 שקל, זה הגבול שהוצב לנו.

ברוך משולם: מי שנכנס בגדר המסלולים האלה, בחלק מן המקרים לא צריך להגיש דוחות, בחלק מן המקרים פטור באופן מלא, אבל ייקח בחשבון שהוא לא יכול לנכות פחת כי מי שמנכה פחת צריך להגיש דוח ואנחנו לא רוצים להביא את היצרנים הביתיים להגיש דוח, ואנחנו גם לא רוצים לתת הטבה כפולה.

ברוך משולם: מצד אחד אני מאפשר לו לקזז את הפחת וליצור הפסד ומצד שני הוא גם פטור על ההכנסות האלה, כלומר נותנים כפל הטבות.

ברוך משולם: עד פה לא היו מחלוקות.

ברוך משולם: מה שעשינו בתקופה מאז הפעם האחרונה שהבאנו לכאן את תקנות המע"מ, שהתחייבנו להביא אותן והעברנו אותן, ראשית, נתנו הנחיות שמי שהיום צריך לעשות הסדרים כאלה ואחרים לא צריך לבוא לרשות המסים ככל שהוא עובד בתנאים שנקבעו בתקנות והוא פטור מלפתוח תיק ופטור מלהגיש דוח שנתי בכפוף למה שנקבע בנושא המע"מ.

ברוך משולם: שנית, ניסינו לגבש הסכמות לגבי המתווה החדש עם כל מיני גורמים, חלקם פה, חלקם לא, לראות שהמתווה החדש שאנחנו נביא ייתן מענה גם לעתיד וגם לבעיות התפעול, כי אנחנו לא רוצים, ועל זה בדיוק היה הדיון הקודם, שהמתווה הזה ייפול על בעיות התפעול.

ברוך משולם: בעיות התפעול, אני רוצה להסביר לכולכם, הן מהותיות להצלחה של המתווה הזה.

ברוך משולם: גם עובדי רשות המסים נושמים את אותו אוויר בדיוק ששאר האזרחים במדינה נושמים.

ברוך משולם: גם מלשכת השר – ואני מייצג פה גם את משרד האוצר וגם את רשות המסים – יש רצון משמעותי מאוד לקדם את זה בשבועות הקרובים.

ברוך משולם: הווה אומר, להביא הצעת חוק שנוכל להתדיין עליה.

ברוך משולם: עם זאת, יש לנו פה מצב שהוא בעייתי מאוד, במובן זה שהמדינה לא רוצה לפטור את כולם באופן מלא וגורף.

יעל כהן-פארן: למה?

ברוך משולם: אני לא יודע למה.

ברוך משולם: אסיים ואחרי כן נדבר על הלמה.

ברוך משולם: אני כפוף להחלטת הממשלה, והחלטת הממשלה, החליט מי שהחליט אז לא לפטור את כולם.

ברוך משולם: ישבו, חשבו, ערכו בדיקות, גם כלכליות, גם באמצעות תמריצים אחרים, כמו בתעריף ששילמו, ואמרו: אנחנו לא רוצים לפטור את כולם, אנחנו רוצים לפטור חלק, מגודל מתקנים מסוים באופן מלא, ואת החלק הנוסף אנחנו רוצים לעודד בכל מיני תמריצים.

ברוך משולם: תמריץ אחד למשל הוא מסלול מיסוי מס מופחת.

ברוך משולם: תמריץ אחר למשל הוא לא להגיש דוחות.

ברוך משולם: אלה גבולות הגזרה.

משה גפני: פחת מואץ.

ברוך משולם: כבודו צודק, היה גם מסלול של פחת מואץ, כאשר הפחת המואץ ניתן לכל המשק.

מיקי לוי: זה כדי לעודד את הטכנולוגיה, להחליף מכונות שהתבלו.

שגית אפיק: אבל הפסיקו את זה.

מיקי לוי: לא, ממשיכים.

מיקי לוי: אכן העברנו את זה בפעם האחרונה.

שגית אפיק: עד 2014 ואז הפסיקו.

ברוך משולם: מיקי לוי צודק במובן זה שמי שנכנס ב-2015 יכול להמשיך ולנכות פחת 4 שנים קדימה במסגרת הפחת המואץ.

שגית אפיק: זה עד 2014.

ברוך משולם: 2014-2015, עד כמה שאני זוכר.

ברוך משולם: אבל אני יכול לבדוק את זה.

שגית אפיק: אבל אין חדשים.

מיקי לוי: את זה נצטרך לתקן.

ברוך משולם: רגע, גם לזה יש תשובה.

ברוך משולם: באנו עם תשובות.

מיקי לוי: טוב שבאתם.

ברוך משולם: טוב שבאנו, וגם באנו עם תשובות.

ברוך משולם: אני מניח שחלק יודע וחלק אשמח לעדכן, יש החלטת ממשלה שמעוניינת לתת פחת מואץ של 20% בתנאים שייקבעו.

ברוך משולם: אנחנו מדברים כרגע על כולם.

קריאה: רק לייצור עצמי.

מיקי לוי: זה באמת חשוב.

ברוך משולם: החלטת ממשלה לתת פחת מואץ.

יעל כהן-פארן: לכל גודל?

ברוך משולם: החלטת הממשלה, שעברה, היא לתת פחת מואץ.

ברוך משולם: נביא גם את זה לכאן לאישור.

ברוך משולם: זה דבר אחד.

ברוך משולם: ככל שנעביר את זה ונסיים את הכול עוד בשנה הזאת אז אין בעיה- - -

מיקי לוי: את זה תביאו.

מיקי לוי: אנחנו רוצים לסיים את זה בשנה הזאת, את הפחת המואץ.

מיקי לוי: חבר הכנסת גפני, אני מבקש את תשומת לבך.

מיקי לוי: את הפחת המואץ, ה-20%, אני מבקש ממך להכריח את רשות המסים להביא במושב הזה.

מיקי לוי: אני מבקש ממך.

מיקי לוי: זה יתרום למשק, זה יביא להתחדשות טכנולוגית, זה יביא להתחדשות של החלפת מכונות.

מיקי לוי: אני מתחייב – אני לא יכול לדבר בשם היושב-ראש – לגייס תמיכה.

מיקי לוי: באמת זה כל-כך חשוב.

מיקי לוי: בנושא הזה אין קואליציה ואופוזיציה.

יעל כהן-פארן: האופוזיציה לא תתנגד.

ברוך משולם: יותר מזה, אנחנו רוצים גם לסיים- - -

מיקי לוי: תגיד לי אם אתה מביא את זה עד סוף המושב.

בצלאל סמוטריץ': אבל לפי החלטת הממשלה זה רק למונה נטו.

ברוך משולם: המונה נטו לא יכול ליהנות מזה כי ברגע שמדברים על- - -

איתן פרנס: החלטת הממשלה, והיא לפניי, היא רק למתקני מונה נטו.

ברוך משולם: אבל זה הסדרה חדשה.

ברוך משולם: אעשה פה סדר, ברשותכם.

משה גפני: אפשר להתחשב ביושב-ראש?

משה גפני: אם הבנתי נכון תוך כדי הבלגן שיש לי פה עם דברים אחרים, הבנתי שעל הפחת המואץ אתם הולכים, יש שינוי בעניין הזה.

משה גפני: אז אמרת שאתם בוחנים את זה.

משה גפני: הפחת המואץ צריך לעבור בתקנות.

ברוך משולם: הפחת המואץ אנחנו שוקלים אם להביא אותו בתקנות או במסגרת חקיקה ראשית.

ברוך משולם: אנחנו נביא אותו.

יעל כהן-פארן: תקלו עלינו, תעשו את זה הכי פשוט.

יעל כהן-פארן: נצא לפגרה ומי יודע מתי נתכנס שוב.

משה גפני: דבר שני זה תזכיר החוק שמדבר גם על תיקון התקופה, זה לא מה שהיה פעם, עם כל השוני בעניין.

משה גפני: תזכיר החוק הזה – כל הנושאים הללו אמורים להגיע במושב הקיץ?

ברוך משולם: אכן כן.

משה גפני: אם זה אמור להגיע במושב הקיץ זה צריך להגיע לפה עדיין לפני הפגרה.

ברוך משולם: אכן, זאת בדיוק הכוונה.

משה גפני: אם אכן זה מגיע לכאן עדיין במושב הקיץ אנחנו נקיים את הדיון במשותף, גם לגבי החוק וגם לגבי התקנות בגלל שרוח הדברים ברורה, אנחנו יודעים לאן אנחנו הולכים.

משה גפני: נצטרך לעדכן את זה גם אם הממשלה תקבל החלטות.

משה גפני: יכול להיות שנרצה לשנות את זה פה, זה בסדר, זה טבע הדברים.

משה גפני: אתה יודע מתי מסתיים מושב הקיץ?

משה גפני: זה צריך לבוא לכאן כמה שבועות קודם.

ברוך משולם: נעשה את זה בהקדם.

משה גפני: גם אם זה תקנות וגם אם זה בחקיקה זה צריך להיות באותו מקום.

ברוך משולם: אנחנו מבקשים לקדם את זה ממש בהקדם, בשבועות הקרובים.

ברוך משולם: אם יהיו בעיות כאלה או אחרות שניסינו להתמודד איתן בעבר ולא הצלחנו, כמו בעיות תפעול, נבקש להביא אותן לוועדה והוועדה תכריע.

ברוך משולם: אולי אפילו נביא את התקנות והוועדה תכריע איך היא רוצה שיתפעלו את זה.

ברוך משולם: הנושא הזה מאוד-מאוד רגיש.

מיקי לוי: הוא מהותי.

משה גפני: שאלתי אם הכול מגיע במושב הקיץ, ואמרת: אכן.

משה גפני: המקסימום זה להביא את זה במושב הקיץ.

ברוך משולם: נעשה את המקסימום כדי שזה יגיע בהתאם, לרבות תקנות, במושב הקיץ.

משה גפני: יש לי הערה.

משה גפני: תקנות יותר קל להביא.

ברוך משולם: תקנות יותר קל להביא אבל אנחנו, וגם משרד האוצר, סבורים שחשוב שהוועדה תראה את מכלול ההטבות שאנחנו מעניקים בתחום ולא תאיר באופן ספציפי זרקור על נקודה מסוימת כפי שנעשה בעבר.

ברוך משולם: לכן אנחנו חושבים שזה יגיע ביחד.

ברוך משולם: כן, יותר קל לנו להביא תקנות כפי שהבאנו על המע"מ.

שגית אפיק: את עניין המע"מ בכל זאת הבאתם בתקנות בנפרד.

ברוך משולם: נכון, אבל אנחנו חושבים אולי שראוי שנביא חוק שיעגן את הכול וירכז את כל ההטבות במקום אחד.

משה גפני: אנחנו פחות או יותר כבר רואים את מכלול הנושאים.

משה גפני: אפילו עם פחת מואץ היום יש בשורה שאתה מביא.

ברוך משולם: זה החלטת ממשלה.

ברוך משולם: זה מדיניות.

יעל כהן-פארן: שמשתנה כל הזמן.

ברוך משולם: אנחנו מיישמים מדיניות.

ברוך משולם: זאת המדיניות היום.

משה גפני: עכשיו הפך להיות נושא חדש.

משה גפני: עד עכשיו היה נושא שנתווכח אתך מה אנחנו רוצים.

משה גפני: תמונת המצב ברורה.

משה גפני: עכשיו גורם הזמן הפך להיות קריטי.

משה גפני: למה?

משה גפני: מכיוון שאנחנו "מתגלגלים" אתך כבר שנים על הנושא הזה.

משה גפני: עכשיו נראה אור בקצה המנהרה.

משה גפני: אם אתם לא מביאים תקנות ולא מביאים הצעת חוק וזה לא יגיע במושב הקיץ אז אבקש להגיש הצעת חוק פרטית.

משה גפני: אני לא רוצה בכך, אני רוצה שאתם תגישו.

משה גפני: לכן מה שאפשר להביא מייד צריך להביא מייד.

משה גפני: אנחנו רואים את התמונה הכוללת, אנחנו יודעים לאן אתם הולכים, זה בסדר, ואנחנו גם מברכים אתכם על כך.

משה גפני: אבל אם מחליטים לעשות תקנות אז תביאו את התקנות ו"נתגלגל" עם העניין.

משה גפני: אנחנו אוהבים לדון על הנושא הזה.

משה גפני: אתם לא יכולים למנוע מאתנו את האהבה הזאת.

ברוך משולם: לא נמנע את זה.

ברוך משולם: כבודו, יש לי הצעת ייעול.

ברוך משולם: מה שעיכב, חלק גדול מן החסמים שהיו לנו עד היום זה שמצד אחד הממשלה רוצה לתת הטבות אבל מצד שני היא לא רוצה לתת פטור מלא.

ברוך משולם: מצד אחד אמרנו שאנחנו רוצים לפטור בתנאים מסוימים, אבל מצד שני אנחנו לא רוצים לפטור את כולם.

ברוך משולם: יש עוד פן נוסף שגם הוועדה העלתה, אנחנו רוצים למנוע כמה שיותר חיכוך, ויגידו לך את זה הארגונים שנציגיהם יושבים פה, כמה חשוב למנוע חיכוך בין הרשויות לבין יצרן החשמל הביתי.

ברוך משולם: הוא לא יצטרך להגיע, הוא לא יצטרך להגיש.

קריאה: פחת מואץ – אל תעזבו אותו עדיין כי יש שם בעיה.

שגית אפיק: אולי תסביר את המונה נטו.

ברוך משולם: נסביר גם את המונה נטו, נגיע לזה.

קריאה: תסתדרו עם הפחת המואץ ואז נעבור אולי לביתי.

ברוך משולם: הצעת הייעול היא זאת, בגלל שיש בעיות תפעוליות שיכול להיות שעל חלק מהן אנחנו לא נוכל להתגבר, אני מציע להביא את הצעת החוק ולצדה להביא תקנות.

ברוך משולם: נעשה את זה ממש בהקדם האפשרי.

ברוך משולם: הצעת החוק תעגן את הפטור המהותי.

ברוך משולם: אנחנו נשב פה, נציג לכם את בעיות התפעול שיש לנו ואתם תקבעו איך אתם רוצים לתפעל את זה.

ברוך משולם: זה ייעל בצורה משמעותית.

יעל כהן-פארן: מה שאמרת עכשיו, זה נוגע למונה נטו?

ברוך משולם: אני רוצה שאותה הצעת חוק, ונראה לי שזה נכון מערכתית ומנהלית, תסדיר את כל ההטבות לכל היצרנים הביתיים ביחד, לא למונה נטו ולא למונה הישן, לכולם.

ברוך משולם: נשים אותם תחת הצעת חוק אחת, נתייחס אליהם וניתן מענה ופתרון לכל הבעיות שיש, גם את ההטבות וגם את התפעול.

יעל כהן-פארן: אני קצת חלוקה עליך.

יעל כהן-פארן: תלוי באיזה מצב זה מגיע.

יעל כהן-פארן: אנחנו רואים פה שתזכיר חוק מ-2014, של מתן פתרון לפטור מדיווח למס הכנסה, פטור ממס הכנסה, מתעכב כבר כמעט 3 שנים.

יעל כהן-פארן: אם זה לא יגיע עד סוף מושב הקיץ, סוף הפגרה זה כבר בנובמבר, אז זה לא יבוא ב-2016.

יעל כהן-פארן: תקשיב, חברות פה נסגרות.

יעל כהן-פארן: אני לא לוביסטית של אף חברה.

יעל כהן-פארן: הן לא מחזיקות מעמד.

יעל כהן-פארן: אין כאן שום ודאות.

יעל כהן-פארן: הם לא מחזיקים מעמד.

יעל כהן-פארן: אתה רוצה לעודד להתקין על בתים כי זה הכי יעיל, אתה נותן לאנשים להשקיע את ההון העצמי שלהם, אתה לא צריך חברות גדולות או אשראי, שזה מעיב ויוצר לך כל מיני חובות לחברות ענק.

יעל כהן-פארן: אתה צריך לחשוב איך לגרום לאנשים לשים מִתקנים, שלכל אחד יהיה על גג הבית.

יעל כהן-פארן: עכשיו אתה מושך הצעת חוק מ-2014 ואומר: עכשיו אני רוצה להביא חוק גדול יותר.

יעל כהן-פארן: די, אנחנו לא נצא ממנו גם ב-2018.

ברוך משולם: אני יכול להשיב לטענה הזאת?

משה גפני: לא כעת, עוד מעט.

משה גפני: אני צריך לסיים את הישיבה.

איתן פרנס: הפחת המואץ, הממשלה התכנסה ולא מסכימה לתת פחת מואץ לייצור סולארי אלא אם כן זה ייצור עצמי בלבד.

איתן פרנס: יש ויכוח עם אגף התקציבים.

איתן פרנס: החלטת הממשלה 1403 קבעה למונה נטו בלבד.

ברוך משולם: אבל אין הסדרות ענפיות חדשות.

ברוך משולם: מי שקיבל בעבר קיבל כבר פחת מואץ עד 2015.

איתן פרנס: זה נושא עקרוני.

איתן פרנס: הממשלה הולכת למכרזים.

איתן פרנס: אם יהיה פחת מואץ יהיה אפשר להציע הצעות זולות יותר.

איתן פרנס: האנרגיה הסולארית בישראל יכולה להיות יותר זולה אם רשות המסים ושר האוצר יקבעו מדיניות של פחת מואץ.

איתן פרנס: אנחנו הולכים לקיץ חם מאוד.

איתן פרנס: ישראל לא תהיה חֶלֶם הסולארית.

איתן פרנס: זה לא קשור לחברות, יעל כהן-פארן, אנחנו איגוד חברות.

איתן פרנס: לא יכול להיות שאדם בישראל לא יוכל לייצר חשמל.

איתן פרנס: באנגליה מוכרים פנלים על המדף של "איקאה" – תחבר לעצמך מערכת סולארית.

איתן פרנס: אכן חברות פשטו כבר את הרגל.

איתן פרנס: אני לא יודע מי נשאר לעבוד פה בזה, אבל זה פשוט בושה לנו, לעם ישראל.

איתן פרנס: היום הוא יום הסביבה.

איתן פרנס: אנחנו הולכים לקיץ חם מאוד, והנה עוד שנה שאי אפשר לייצר חשמל סולארי על-ידי אנשים פרטיים.

משה גפני: תודה רבה.

משה גפני: חברת החשמל.

ענת אורן אלעד: אני מנהלת המחלקה לצרכנות ותעריפים בחברת החשמל ואחראית על תחום האנרגיות המתחדשות.

ענת אורן אלעד: אני מבקשת לקחת בחשבון גם את המנגנון התפעולי שקובעים לצורך העניין.

ענת אורן אלעד: אם רוצים לתת הטבות לאנשים אז המנגנון צריך להיות פשוט וקל ולא להתחיל עכשיו לבנות מערכות ממוחשבות שיעלו עשרות מיליוני שקלים בשביל שהמדינה תקבל עוד 100 שקל במס.

ברוך משולם: אני מבין בדיוק מה היא אומרת.

ברוך משולם: תיכף אתייחס לזה.

ענת אורן אלעד: הוא מבין בדיוק מה, ויש לנו מחלוקות.

יונתן אייקנבאום: אני מ"גרינפיס ישראל".

יונתן אייקנבאום: התקרה של 18,000 שקל כפי שנקבעה בחוק ושל 4 קילו-ואט היא תקרה שהייתה נכונה ב-2008.

יונתן אייקנבאום: היא לא נכונה היום.

יונתן אייקנבאום: היום גם מערכת ביתית מאוד-מאוד גדולה לא עוברת את תקרת ההכנסות של 18,000 שקל.

יונתן אייקנבאום: לכן צריך לשאוף לפטור את כולם, פטור גורף.

יונתן אייקנבאום: כל הסקטור הביתי צריך להיות פטור מדיווח למס הכנסה וממס הכנסה.

ברוך משולם: אתייחס.

ברוך משולם: לגבי הערות על התזכיר, הכי קל לי מחר להביא הצעת חוק שמבוססת על התזכיר.

ברוך משולם: נניח אותה בוועדה ותוכלו להצביע עליה, אבל אף אחד לא יוכל לתפעל את זה, כי יש שם פטור מתקפל שלא יודעים לחשב אותו, ומעל סכום מסוים כן יצטרכו להגיש דוחות, וחברת החשמל כנראה בחלק מן המקרים לא יכולה לזהות אם יש לאדם יותר ממתקן אחד ואז אם יש לו הכנסות של יותר מ-20,000 שקל אנחנו לא נדע על זה.

ברוך משולם: אם אני לא פוטר את כולם, שזה הכי פשוט, אני צריך לתפעל את זה.

יעל כהן-פארן: אז תפטור את כולם, אני בעד.

ברוך משולם: יש החלטת ממשלה שאני פועל לפיה.

ברוך משולם: לכן נשמח לדון.

יעל כהן-פארן: אז תבוא לממשלה ותגיד: אני לא יכול לתפעל את זה, תפטרו את כולם.

ברוך משולם: נשמח לדון פה בבעיות התפעול.

ברוך משולם: אתם תחליטו מה שנראה לכם ואנחנו ניישם את המדיניות.

ברוך משולם: מי שצריך לתפעל את זה יתפעל את זה.

ברוך משולם: לגבי שאלת הסכומים, ישבנו והיו מגעים עם כל מיני ארגונים, ונשב גם מחר וגם בשבוע הבא.

ברוך משולם: אנחנו בהחלט פתוחים להביא הצעת חוק שתהיה יותר גמישה, כי אם אביא את הישנה הרי לכל החדשים שיתחברו מ-2016 זה לא ייתן מענה ואז תגידו לי שעשינו חצי עבודה.

משה גפני: אנחנו נקיים את הדיון הזה.

משה גפני: תביאו.

ברוך משולם: אתה רוצה שאביא את הישנה?

משה גפני: לא את זה ביקשתי.

ענת אורן אלעד: צריך שההנחיה תהיה להביא משהו פשוט.

קריאה: אנחנו רוצים התחייבות לתאריך, לזמן.

משה גפני: גם אני רוצה.

משה גפני: ברוך משולם, תיקח אותנו ברצינות הפעם, לשם שינוי.

ברוך משולם: אנחנו לוקחים אתכם תמיד ברצינות.

ברוך משולם: אנחנו נביא את זה בהקדם.

משה גפני: אז אני מציע שלא תיקחו אותנו ברצינות אבל תביאו את זה בזמן בגלל שבפעם הקודמת לקחתם אותנו ברצינות ולא הבאתם.

משה גפני: אז אל תיקחו אותנו ברצינות, ותביאו.

משה גפני: אם לא תביאו בקיץ ומהר אאיים עליכם.

משה גפני: אין לי עכשיו איום מתאים, אבל קח בחשבון שאני לא עובר את הקיץ הזה, בעזרת השם, בלי שאתם מביאים את כל המערכת, כולל חקיקה ותקנות.

ברוך משולם: נשמח לעשות את זה.

משה גפני: גבירותי ורבותי, אז נקיים את הדיון הזה.

משה גפני: הצעת החוק תהיה מונחת כאן על השולחן.

מיקי לוי: כולל הפחת.

ברוך משולם: כולל הפחת וכולל מנגנון התפעול.

משה גפני: אנחנו נקיים את הדיון וננסה להגיע איתם להסכמות.

משה גפני: אם נצטרך פה ושם בשוליים לכפות עליהם אז זה כבר יהיה בידיים שלנו.

משה גפני: לכן עכשיו לא לאיים עליו בכלום.

משה גפני: קודם שיביא את זה.

משה גפני: כשזה יהיה אצלנו אז הוא כבר יהיה חלק מן העניין.

יעל כהן-פארן: לפי דעתי מפה צריכה לצאת פנייה לממשלה, שכדי לפשט את זה צריך לפטור את כולם.

יעל כהן-פארן: זה פשוט חֶלֶם שאנחנו מסתבכים עם משהו שהוא לא רלוונטי.

משה גפני: אני מצטרף לקריאתה של חברת הכנסת יעל כהן-פארן.

משה גפני: תביאו את הצעת החוק והתקנות, זה הדבר הכי חשוב.

משה גפני: תודה רבה.

משה גפני: אני מודה לכולם.

משה גפני: הישיבה נעולה.